

**ΑΠΟΣΠΑΣΜΑ ΠΡΑΚΤΙΚΟΥ 23/2017**

**Αριθ. Απόφασης:580/2017**

**ΘΕΜΑ:** «Έγκριση σύναψης Προγραμματικής Σύμβασης μεταξύ Δήμου Αρταίων και Γενικής Γραμματείας Αθλητισμού για την υλοποίηση του έργου: «Αντικατάσταση συνθετικών δαπέδων και επισκευή περίφραξης στα γήπεδα τένις στο δήμο Αρταίων»

Στην Άρτα σήμερα την δεκάτη έκτη (16η) του μηνός Οκτωβρίου του έτους 2017 ημέρα Δευτέρα και ώρα 19.00, το Δημοτικό Συμβούλιο του Δήμου Αρταίων συνήλθε σε δημόσια συνεδρίαση στην αίθουσα συνεδριάσεων του Δημοτικού Συμβουλίου στο Δημοτικό κατάστημα, ύστερα από την με αριθμό πρωτ. 39051/12-10-2017 πρόσκληση του προέδρου, η οποία επιδόθηκε και δημοσιεύθηκε νόμιμα, σύμφωνα με τις διατάξεις του άρθρου 67 του παρ 5 του Ν.3852/2010.

Παρόντος του κ. Δημάρχου Χρήστου Τσιρογιάννη, διαπιστώθηκε από τον Πρόεδρο νόμιμη απαρτία δεδομένου ότι σε σύνολο 33 μελών παρευρέθησαν στη συνεδρίαση 24 Σύμβουλοι, ονομαστικά οι :

**Παρόντες Δημοτικοί Σύμβουλοι**

|  |  |
| --- | --- |
| 1. Λώλος Ανδρέας (Πρόεδρος Δ.Σ.) 2. Μπαλάγκας Γεώργιος 3. Πατήλας Κωνσταντίνος 4. Παπάζογλου Χαράλαμπος 5. Τράμπας Κων/νος 6. Πανέτας Γεώργιος 7. Χαρακλιάς Κωνσταντίνος 8. Κοτσαρίνης Μιχαήλ 9. Ζέρβας Κωνσταντίνος 10. Σιαφάκας Χριστόφορος 11. Λιλής Γεώργιος 12. Λιόντος Νικόλαος 13. Σφήκας Δημήτριος | 1. Γραμματικού-Παπατσίμπα Θεανώ 2. Μιλτιάδους Γεώργιος 3. Κουτρούμπα Άννα-Μαρία 4. Βλάχος Μιχαήλ 5. Ντέμσια Αικατερίνη 6. Παπαλέξης Ιωάννης 7. Κατσαντούλα Αναστασία 8. Βλάρας Γρηγόριος 9. Κιτσαντά Ευαγγελίτσα 10. Ξυλογιάννης Άγγελος 11. Παπαιωάννου Κων/νος |

**Απουσίαζαν**, αν και κλήθηκαν νόμιμα οι δημ. Σύμβουλοι: Νταλάκας Δημήτριος Καραγεώργος Γεώργιος, Στασινός Παύλος, Κοσμάς Ηλίας, Βασιλάκη-Μητρογεώργου Βικτωρία,Παπαμιχαήλ Κωνσταντίνος, Ζυγουβέλης Παναγιώτης, Παπακίτσος Στέφανος και Πετανίτης Δημήτριος*.*

Στη συνεδρίαση παραβρέθηκαν οι Πρόεδροι των Συμβουλίων των Τοπ. Κοινοτήτων Καλαμιάς, Ρόκκα. Οι υπόλοιποι Πρόεδροι των Δημοτικών και Τοπικών Κοινοτήτων δεν παραβρέθηκαν αν και νόμιμα κλήθηκαν

Στη συνεδρίαση παραβρέθηκαν ο Γενικός Γραμματέας του Δήμου κ. Σερβετάς Ηλίας και ο υπάλληλος του Δήμου κ. Θεόδωρος Ντέμσιας για την τήρηση των πρακτικών.

Ομόφωνα το συμβούλιο αποφάσισε για την συζήτηση, έντεκα (11) έκτακτων θεμάτων.

Ο κ. Κοτσαρίνης προσήλθε στη συνεδρίαση κατά την συζήτηση του 11ου έκτακτου θέματος.

Ο κ. Μπαλάγκας αποχώρησε μετά τη συζήτηση του 3ου τακτικού θέματος, η κα Ντέμσια η κα Κατσαντούλα και ο κ. Βλάρας αποχώρησαν πριν τη συζήτηση του 1ου τακτικού θέματος και η κα Κιτσαντά αποχώρησε μετά την συζήτηση του 6ου τακτικού θέματος.

Ο κ. Πρόεδρος κήρυξε την έναρξη της συνεδρίασης και εισηγούμενος το 4ο τακτικό θέμα της ημερήσιας διάταξης «Έγκριση σύναψης Προγραμματικής Σύμβασης μεταξύ Δήμου Αρταίων και Γενικής Γραμματείας Αθλητισμού για την υλοποίηση του έργου: «Αντικατάσταση συνθετικών δαπέδων και επισκευή περίφραξης στα γήπεδα τένις στο δήμο Αρταίων» έδωσε το λόγο στον κ Δήμαρχο ο οποίος παίρνοντας το λόγο είπε:

Σας ενημερώνουμε ότι την υπ’ αρ. πρωτ. 92462/29-8-2017 (ΑΔΑ: 78Μ9465ΧΙ8-ΚΡΠ) απόφαση του Αναπληρωτή Υπουργού Οικονομίας και Ανάπτυξης, εντάχθηκε το έργο: «ΑΝΤΙΚΑΤΑΣΤΑΣΗ ΣΥΝΘΕΤΙΚΩΝ ΔΑΠΕΔΩΝ ΚΑΙ ΕΠΙΣΚΕΥΗ ΠΕΡΙΦΡΑΞΗΣ ΣΤΑ ΓΗΠΕΔΑ ΤΕΝΙΣ ΣΤΟ ΔΗΜΟ ΑΡΤΑΙΩΝ» στο Πρόγραμμα Δημοσίων Επενδύσεων (ΣΑ E016), με προϋπολογισμό 70.000,00 € και ενάριθμο 2017ΣΕ01600043.

Για την υλοποίηση του εν λόγω έργου, απαιτείται η σύναψη Προγραμματικής Σύμβασης, σύμφωνα τις διατάξεις του άρθρου 100 του Ν. 3852/2010 όπως τροποποιήθηκε και ισχύει, μεταξύ του Δήμου μας, που είναι ο φορέας υλοποίησης της Πράξης και του Υπουργείου Πολιτισμού και Αθλητισμού μέσω της Γενικής Γραμματεία Αθλητισμού, που είναι ο φορέας χρηματοδότησης.

Παρακαλείται το Δημοτικό Συμβούλιο για τη λήψη απόφασης για την έγκριση σύναψης προγραμματικής σύμβασης και για τον ορισμό του εκπροσώπου του Δήμου -καθώς και του αναπληρωτή του, στην Κοινή Επιτροπή Παρακολούθησης αυτής, που θα οριστεί ως Γραμματέας της Επιτροπής.

Επισυνάπτεται σχέδιο της προγραμματικής σύμβασης μεταξύ  του Δήμου Αρταίων και  της Γενικής Γραμματείας Αθλητισμούτου ΥπουργείουΠολιτισμού και Αθλητισμού η οποία αποτελεί αναπόσπαστο μέρος της παρούσας απόφασης.

Στη συνέχεια ο Πρόεδρος έδωσε το λόγο στους κ.κ. Δημοτικούς Συμβούλους οι οποίοι τοποθετήθηκαν σχετικά με το θέμα. Οι απόψεις αυτών και οι όποιες τυχόν αντιρρήσεις των, κατεγράφησαν αναλυτικά στα απομαγνητοφωνημένα πρακτικά. Ακολούθως ο Πρόεδρος κάλεσε το Δημοτικό Συμβούλιο να αποφασίσει σχετικά.

**ΤΟ ΔΗΜΟΤΙΚΟ ΣΥΜΒΟΥΛΙΟ**

Αφού έλαβε υπόψη τις σχετικές διατάξεις του ΔΚΚ Ν.3463/06, Ν.1418/84, και την εισήγηση

**ΑΠΟΦΑΣΙΖΕΙ  ΟΜΟΦΩΝΑ**

Α.- Την έγκριση σύναψης προγραμματικής σύμβασης μεταξύ Δήμου Αρταίων και Γενικής Γραμματείας Αθλητισμού για την υλοποίηση του έργου: «αντικατάσταση συνθετικών δαπέδων και επισκευή περίφραξης στα γήπεδα τένις στο δήμο Αρταίων»

Β.- Ορίζει εκπρόσωπο του Δήμου τον Δήμαρχο κ. Κων/νο Χαρακλιά με αναπληρωτή του τον κ.Νικόλαο Λιόντο στην Κοινή Επιτροπή Παρακολούθησης αυτής, που θα οριστεί ως Γραμματέας της Επιτροπής.

Γ.- Την έγκριση του σχεδίου της προγραμματικής σύμβασης μεταξύ  του Δήμου  Αρταίων και  της Γενικής Γραμματείας Αθλητισμού του Υπουργείου Πολιτισμού και Αθλητισμού η οποία αποτελεί αναπόσπαστο μέρος της παρούσας απόφασης ως εξής:

**ΠΡΟΓΡΑΜΜΑΤΙΚΗ ΣΥΜΒΑΣΗ ΓΙΑ ΤΗΝ ΠΡΑΞΗ**

**«ΑΝΤΙΚΑΤΑΣΤΑΣΗ ΣΥΝΘΕΤΙΚΩΝ ΔΑΠΕΔΩΝ ΚΑΙ ΕΠΙΣΚΕΥΗ ΠΕΡΙΦΡΑΞΗΣ ΣΤΑ ΓΗΠΕΔΑ ΤΕΝΙΣ ΣΤΟ ΔΗΜΟ ΑΡΤΑΙΩΝ»**

Στ ………………. σήμερα την ………………… του έτους 2017, ημέρα της εβδομάδος……………………., οι παρακάτω φορείς καλούμενοι στο εξής «συμβαλλόμενοι»:

1. To Ελληνικό Δημόσιο – Υπ.Πο.Α/Γενική Γραμματεία Αθλητισμού, νόμιμα εκπροσωπούμενο από τον Υφυπουργό Πολιτισμού και Αθλητισμού κ. Γεώργιο Βασιλειάδη
2. Ο Δήμος Αρταίων, νόμιμα εκπροσωπούμενος από τον Δήμαρχο κ. Χρήστο Τσιρογιάννη

Έχοντας υπόψη:

1. Τις διατάξεις του άρθρου 100 του Ν.3852/2010 (ΦΕΚ 87Α'/2010), όπως έχει τροποποιηθεί και ισχύει,
2. Τις διατάξεις του άρθρου 286 του Ν.3852/2010 (ΦΕΚ 87Α'/2010),
3. Την υπ' αριθμ …………………..απόφαση του Δημοτικού Συμβουλίου του Δήμου Αρταίων, με την οποία εγκρίνεται η σύναψη της παρούσης προγραμματικής σύμβασης
4. Την υπ’ αριθμ. 432/2016 απόφαση του Δημοτικού Συμβουλίου με την οποία εγκρίθηκε η ……..μελέτη για το έργο: «Αντικατάσταση συνθετικών δαπέδων και επισκευή περίφραξης στα γήπεδα τένις στο Δήμο Αρταίων»
5. Τις διατάξεις του Π.Δ. 104/2014 «Οργανισμός Υπουργείου Πολιτισμού και Αθλητισμού» (ΦΕΚ 171A/2014) όπως ισχύει,
6. Τις διατάξεις του Π.Δ. 70/2015 «Ανασύσταση των Υπουργείων Πολιτισμού και Αθλητισμού, Υποδομών, Μεταφορών και Δικτύων, Αγροτικής Ανάπτυξης και Τροφίμων. Ανασύσταση του Υπουργείου Ναυτιλίας και Αιγαίου και μετονομασία του σε Υπουργείο Ναυτιλίας και Νησιωτικής Πολιτικής. Μετονομασία του Υπουργείου Πολιτισμού, Παιδείας και Θρησκευμάτων σε Υπουργείο Παιδείας, Έρευνας και Θρησκευμάτων, του Υπουργείου Οικονομίας, Υποδομών, Ναυτιλίας και Τουρισμού σε Υπουργείο Οικονομίας, Ανάπτυξης και Τουρισμού και του Υπουργείου Παραγωγικής Ανασυγκρότησης, Περιβάλλοντος και Ενέργειας σε Υπουργείο Περιβάλλοντος και Ενέργειας. Μεταφορά Γενικής Γραμματείας Βιομηχανίας στο Υπουργείο Οικονομίας, Ανάπτυξης και Τουρισμού.» (ΦΕΚ 114Α'/2015),
7. Τις διατάξεις του Π.Δ. 125/2016 «Διορισμός Υπουργών, Αναπληρωτών Υπουργών, και Υφυπουργών» (ΦΕΚ 210Α/ 05.11.2016),
8. Την υπ’ αριθ ΥΠΠΟΑ/375614/9900/11.11.2016 απόφαση του Πρωθυπουργού και της Υπουργού Πολιτισμού και Αθλητισμού , περί ανάθεσης αρμοδιοτήτων στον Υφυπουργό Πολιτισμού και Αθλητισμού Γεώργιο Βασιλειάδη. (ΦΕΚ 3672Β/11.11.2016).
9. To σχετικό τεχνικό δελτίο του έργου: **«ΑΝΤΙΚΑΤΑΣΤΑΣΗ ΣΥΝΘΕΤΙΚΩΝ ΔΑΠΕΔΩΝ ΚΑΙ ΕΠΙΣΚΕΥΗ ΠΕΡΙΦΡΑΞΗΣ ΣΤΑ ΓΗΠΕΔΑ ΤΕΝΙΣ ΣΤΟ ΔΗΜΟ ΑΡΤΑΙΩΝ»** προς έγκριση και χρηματοδότηση του από το Πρόγραμμα Δημοσίων Επενδύσεων 2017.
10. Την απόφαση του Αναπληρωτή Υπουργού Οικονομίας και Ανάπτυξης με ΑΔΑ: 78Μ9465ΧΙ8-ΚΡΠ, με την οποία εντάχθηκε το έργο: **«ΑΝΤΙΚΑΤΑΣΤΑΣΗ ΣΥΝΘΕΤΙΚΩΝ ΔΑΠΕΔΩΝ ΚΑΙ ΕΠΙΣΚΕΥΗ ΠΕΡΙΦΡΑΞΗΣ ΣΤΑ ΓΗΠΕΔΑ ΤΕΝΙΣ ΣΤΟ ΔΗΜΟ ΑΡΤΑΙΩΝ»**  στο Πρόγραμμα Δημοσίων Επενδύσεων (ΣΑ E016)

συμφωνούν, συνομολογούν και συναποδέχονται τα εξής:

**ΠΡΟΟΙΜΙΟ**

Η Σύμβαση αυτή υπογράφεται στα πλαίσια της Κυβερνητικής Πολιτικής για την ενίσχυση και αναβάθμιση της Τοπικής Αυτοδιοίκησης στον τομέα του Αθλητισμού και συγκεκριμένα στα πλαίσια της πολιτικής του Υπουργείου Πολιτισμού και Αθλητισμού - Γενικής Γραμματείας Αθλητισμού, που σκοπό έχει να βοηθήσει τους Οργανισμούς Τοπικής Αυτοδιοίκησης. Με τον τρόπο αυτό δίνεται η δυνατότητα στους ΟΤΑ να γίνουν φορείς της αθλητικής, πολιτιστικής και κοινωνικοοικονομικής ανάπτυξης του τόπου και να αποκτήσουν τις απαραίτητες υποδομές για τη σωστή και οργανωμένη επιστημονικά και με σύγχρονα μέσα ανάπτυξης του αγωνιστικού αθλητισμού και της άθλησης των πολιτών γενικότερα.

Ειδικότερα, με την παρούσα Σύμβαση καθορίζεται το βασικό πλαίσιο συμφωνίας των συμβαλλόμενων μερών και προσδιορίζονται τα μέσα, οι τρόποι και οι διαδικασίες υλοποίησης αυτής της συμφωνίας, που έχει σκοπό την ουσιαστική και ολοκληρωμένη αθλητική ανάπτυξη του Δήμου, με την ενεργητική και συντονισμένη παρέμβαση των συμβαλλομένων.

Ο Δήμος Αρταίων, ο οποίος διαθέτει ισχυρό έμψυχο υλικό σε όλα τα αθλήματα, αποφάσισε να ζητήσει από τη Γενική Γραμματεία Αθλητισμού την ενίσχυση και ανάπτυξη της αθλητικής υποδομής του Δήμου προβαίνοντας στην βελτίωση των συνθηκών γύμνασης των χρηστών των *γηπέδων Τένις*  του Δήμου.

Το Υπουργείο Πολιτισμού και Αθλητισμού - Γενική Γραμματεία Αθλητισμού εξάλλου, εκφράζοντας τη διακηρυγμένη επιθυμία και δέσμευση της να βοηθήσει την Τοπική Αυτοδιοίκηση να αποκτήσει τις απαραίτητες υποδομές για την εξυπηρέτηση των προπονητικών και αγωνιστικών αναγκών και θέλοντας ταυτόχρονα να δώσει περαιτέρω ώθηση στην ανάπτυξη της αθλητικής υποδομής, ενέταξε στο πρόγραμμά της τις εργασίες αναβάθμισης των ως άνω αναφερομένων γη*πέδων.*

Προς το σκοπό αυτό, το Υπουργείο Πολιτισμού και Αθλητισμού - Γενική Γραμματεία Αθλητισμού και ο Δήμος Αρταίων αναλαμβάνουν από κοινού τις παρακάτω δεσμεύσεις για τις εργασίες ανακαίνισης και αναβάθμισης των παραπάνω εγκαταστάσεων, με τους ακόλουθους επί μέρους όρους και συμφωνίες:

**ΑΡΘΡΟ 1Ο: ΝΟΜΙΚΗ ΒΑΣΗ ΚΑΙ ΠΕΡΙΕΧΟΜΕΝΑ ΤΗΣ ΣΥΜΒΑΣΗΣ**

Η παρούσα σύμβαση είναι προγραμματική και στηρίζεται στις διατάξεις του άρθρου 100 του Ν.3852/2010 (ΦΕΚ 87 Α'/2010) όπως τροποποιήθηκε και ισχύει.

Στη σύμβαση αυτή περιέχονται:

1: Το αντικείμενο της σύμβασης

2: Τα δικαιώματα και οι υποχρεώσεις των συμβαλλομένων

3: Οι πόροι, τα ποσά χρηματοδότησης και ο τρόπος πληρωμής

4: Η διάρκεια της σύμβασης

5: Η κοινή επιτροπή

6: Ρήτρες

7: Η τροποποίηση της σύμβασης – Τελικές Διατάξεις

8: Επίλυση διαφορών

9: Ακροτελεύτιο

**ΑΡΘΡΟ 2ο ΑΝΤΙΚΕΙΜΕΝΟ ΤΗΣ ΣΥΜΒΑΣΗΣ**

Ο Δήμος Αρταίων, στην κυριότητα του οποίου ανήκει η παραπάνω αθλητική εγκατάσταση, σε συνεργασία με το Υπουργείο Πολιτισμού και Αθλητισμού - Γενική Γραμματεία Αθλητισμού, προγραμματίζει την υλοποίηση του έργου: «**ΑΝΤΙΚΑΤΑΣΤΑΣΗ ΣΥΝΘΕΤΙΚΩΝ ΔΑΠΕΔΩΝ ΚΑΙ ΕΠΙΣΚΕΥΗ ΠΕΡΙΦΡΑΞΗΣ ΣΤΑ ΓΗΠΕΔΑ ΤΕΝΙΣ ΣΤΟ ΔΗΜΟ ΑΡΤΑΙΩΝ**» το οποίο θα αναφέρεται χάριν συντομίας **«το Έργο»**

Οι εργασίες που προβλέπονται στο παραπάνω έργο αφορούν*:*

Αποκατάσταση του φθαρμένου συνθετικού δαπέδου στα δύο διπλά εξωτερικά γήπεδα αντισφαίρισης, τα οποία βρίσκονται σε δημοτικό γήπεδο επί της περιφερειακής οδού της πόλης της Άρτας. Θα γίνει επίστρωση με νέο ελαστικό συνθετικό δάπεδο τύπου cushion ειδικό για υπαίθριους αθλητικούς χώρους και αντικατάσταση τμημάτων της περίφραξης τα οποία έχουν καταρρεύσει.

Αρχικά θα γίνει η προετοιμασία του υφιστάμενου δαπέδου η οποία περιλαμβάνει τον επιμελή καθαρισμό της επιφάνειας, το στοκάρισμα τυχόν ρωγμών και οπών με εποξειδικά υλικά και το στέγνωμα της επιφάνειας ώστε η υγρασία να μην υπερβαίνει το 4%.

Έπειτα ακολουθεί η επίστρωση με ελαστικό συνθετικό δάπεδο συνολικού πάχους περίπου 4-5mm, το οποίο θα κατασκευαστεί σε 5 στρώσεις πάνω στο υπάρχον δάπεδο. Το δάπεδο θα διαθέτει πιστοποιητικό της διεθνούς ομοσπονδίας τένις ITF.

Η κατασκευή θα περιλαμβάνει την εφαρμογή αρχικά 3 στρώσεων υλικού cushion με πούδρα καουτσούκ για καλύτερη αντικραδασματικότητα και έπειτα την εφαρμογή 2 στρώσεων με ακρυλική βαφή αναμειγμένη με χαλαζιακή άμμο σε διάφορους χρωματισμούς.

Μετά την ολοκλήρωση της κατασκευής των 5 επιστρώσεων που προαναφέρθηκε θα γίνει η διαγράμμιση του γηπέδου με ματ ακριλική βαφή με βάση το νερό ή με το ίδιο υλικό σε λευκές γραμμές πάχους 5 cm το οποίο θα είναι ανεξίτηλο στην υπεριώδη ακτινοβολία.

Τέλος θα αντικατασταθούν τμήματα της περίφραξης των γηπέδων ύψους 4μ, τα οποία έχουν καταρρεύσει ή έχουν υποστεί ζημιές, με νέο γαλβανισμένο συρματόπλεγμα πάχους 2,7mm με μάτι 5Χ5. Το πλέγμα θα τοποθετείται επί των υφιστάμενων ορθοστατών και του οριζόντιου άνω σιδεροσωλήνα. Όπου απαιτείται, θα γίνει διόρθωση των υφιστάμενων ορθοστατών και των άνω κοιλοδοκών με συγκόλληση και ότι άλλο απαιτείται για την αποκατάσταση της περίφραξης.

Συνοπτικά σε μετρήσιμες ποσότητες θα πραγματοποιηθούν τα ακόλουθα:

1. Κατασκευή αθλητικού δαπέδου 2.916 m2
2. Προμήθεια και τοποθέτηση πλέγματος 482 m2
3. Επισκευή περίφραξης 1 τεμάχιο

Αντικείμενο της παρούσας Σύμβασης είναι η συνεργασία του Δήμου Αρταίων με την Γενική Γραμματεία Αθλητισμού προκειμένου να υλοποιηθεί το παραπάνω έργο.

**ΑΡΘΡΟ 3ο ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ ΣΥΜΒΑΛΛΟΜΕΝΩΝ**

Για την υλοποίηση του Έργου στα γήπεδα Τένις του Δήμου Αρταίων, τα συμβαλλόμενα μέρη, δηλαδή το Υπουργείο Πολιτισμού και Αθλητισμού δια της Γενικής Γραμματείας Αθλητισμού και ο Δήμος Αρταίων αναλαμβάνουν, ο καθένας στο μέρος που ορίζεται παρακάτω, τις ακόλουθες υποχρεώσεις:

**Το Υπουργείο Πολιτισμού και Αθλητισμού - Γενική Γραμματεία Αθλητισμού ορίζεται ως :**

**1. Φορέας Χρηματοδότησης** **του έργου** και αναλαμβάνει την υποχρέωση καταβολής μέχρι του ύψους των εγκεκριμένων πιστώσεων βάση του άρθρου 4 της παρούσης, ήτοι τη διενέργεια των πληρωμών στους δικαιούχους αναδόχους του έργου με την προσκόμιση όλων των νόμιμων παραστατικών στις αρμόδιες Υπηρεσίες της Γενικής Γραμματείας Αθλητισμού. Για τις πληρωμές αυτές ορίζεται υπεύθυνος λογαριασμού ο φορέας υλοποίησης του έργου.

**Ο Δήμος Αρταίων ορίζεται ως:**

1. **Φορέας υλοποίησης του έργου,** ο οποίος έχει την ευθύνη υλοποίησης του έργου. Το έργο θα εκτελεστεί σύμφωνα με τις διατάξεις του Ν. 4412/2016 (ΦΕΚ 147/Α/08.08.16)
2. **Προϊσταμένη Αρχή** είναι η Οικονομική Επιτροπή του Δήμου Αρταίων και είναι υπεύθυνη για την κατάρτιση των όρων, τη σύνταξη των διακηρύξεων και τη διεξαγωγή και κατακύρωση του διαγωνισμού και την αξιολόγηση των προσφορών σύμφωνα με τις ισχύουσες διατάξεις.
3. **Διευθύνουσα / Επιβλέπουσα Υπηρεσία** για την κατασκευή του έργου είναι η Δ/νση Τεχνικών Υπηρεσιών του Δήμου Αρταίων στελεχωμένη με το απαιτούμενο επιστημονικό και λοιπό προσωπικό.

Στα πλαίσια αυτά, ο Δήμος Αρταίων αναλαμβάνει ειδικότερα:

* Να εκπονήσει τις απαιτούμενες μελέτες, συντάξει τα τεύχη δημοπράτησης και να συντάξει και εκδώσει τη διακήρυξη του διαγωνισμού.
* Να διενεργήσει το διαγωνισμό, να κατακυρώσει το αποτέλεσμά του και να υπογράψει τη σχετική σύμβαση, σύμφωνα με την κείμενη νομοθεσία.
* Να ελέγχει ποιοτικά και ποσοτικά το έργο κατά την κατασκευή του και να το παραλάβει από τον ανάδοχο. Στην επιτροπή προσωρινής και οριστικής παραλαβής, για τα έργα των οποίων ο προϋπολογισμός ξεπερνάει τις 60.000€ πλέον Φ.Π.Α. θα υπάρχει και ένα μέλος που θα οριστεί από την Γενική Γραμματεία Αθλητισμού για να την εκπροσωπήσει.
* Τη διευκόλυνση του επιστημονικού προσωπικού που θα απασχοληθεί για την υλοποίηση του αντικειμένου της παρούσας σύμβασης στη συγκέντρωση των απαραίτητων στοιχείων και πληροφοριών.
* Την παραχώρηση , σφράγιση και φύλαξη του περιβάλλοντος χώρου των οικοπέδων στα οποία θα λάβουν χώρα οι ως άνω εργασίες αναβάθμισης και ανακαίνισης, για όλο το χρονικό διάστημα κατά το οποίο θα διαρκέσουν οι ως άνω εργασίες και μέχρι την περάτωση και ολοκλήρωση των εργασιών αυτών.
* Την τήρηση όλων των νόμιμων και απαραίτητων προδιαγραφών ασφάλειαςαπό την υπογραφή της παρούσας μέχρι την παράδοση του έργου. Σημειώνεται ρητά ότι από την παράδοση του έργου ο Δήμος είναι ο Φορέας Διαχείρισης και Λειτουργίας αυτού, διατηρώντας το σύνολο της ευθύνης φύλαξης και τήρησης των προδιαγραφών ασφάλειας της Αθλητικής Εγκατάστασης.
* Να μεριμνήσει για την υπογραφή συμβολαίου ασφάλισης αστικής ευθύνηςαπό τον ίδιο ή τον εργολάβο κατασκευής για την καταβολή τυχόν αποζημιώσεων λόγω ατυχημάτων ή άλλης αιτίας με αφορμή ή στα πλαίσια εφαρμογής της παρούσας**.**
* Τη δέσμευση να μεριμνήσει για την έκδοση όσων αδειών και εγκρίσεων απαιτούνται από Υπηρεσίες και Οργανισμούς για την υλοποίηση του έργου.
* Να αναρτήσει σε εμφανές σημείο πινακίδα ελαχίστων διαστάσεων 1m χ 1,50 m με τη δαπάνη κατασκευής και εγκατάστασης της να βαρύνει τον ανάδοχο με την επισήμανση ότι το έργο χρηματοδοτείται και υλοποιείται με πόρους του Υπουργείου Πολιτισμού & Αθλητισμού - Γενική Γραμματεία Αθλητισμού / Πρόγραμμα Δημοσίων Επενδύσεων 2017
* Την αποκλειστική συντήρηση με ιδία δαπάνη του ως άνω έργου μετά  
   την οριστική παραλαβή του από τον ανάδοχο.

Από την οριστική παραλαβή του έργου, αυτό θα περιέλθει αυτοδικαίως στο Δήμο Αρταίων.

Επίσης, το Υπουργείο Πολιτισμού και Αθλητισμού - Γενική Γραμματεία Αθλητισμού και ο Δήμος Αρταίων αναλαμβάνουν την υποχρέωση να παρέχουν στην **Κοινή Επιτροπή του άρθρου 6 της παρούσας** κάθε αναγκαία διευκόλυνση που προβλέπεται στην παρούσα σύμβαση για την επιτέλεση του έργου της και λαμβάνουν κάθε αναγκαίο μέτρο που απορρέει από την παρούσα για την απρόσκοπτη ολοκλήρωση του αντικειμένου της παρούσας σύμβασης.

**ΑΡΘΡΟ 4ο ΠΟΡΟΙ ΚΑΙ ΠΟΣΑ ΧΡΗΜΑΤΟΔΟΤΗΣΗΣ – ΤΡΟΠΟΣ ΠΛΗΡΩΜΗΣ**

Το Υπουργείο Πολιτισμού και Αθλητισμού – Γενική Γραμματεία Αθλητισμού εισηγήθηκε με την με αριθ. πρωτ. ΥΠΠΟΑ/ΓΔΟΥ/ΔΟΥΤΑ/ΤΚΕΤΠΠΔΕΕΜ/316339/28489/5144/3141 πρόταση το ποσό των **70.000,00 ευρώ** για την χρηματοδότηση του συγκεκριμένου έργου από το Υπουργείο Οικονομίας και Ανάπτυξης. Το παραπάνω ποσό εγκρίθηκε με την υπ’ αρ. πρωτ. 92462/29-8-2017 απόφαση του Αναπληρωτή Υπουργού Οικονομίας και Ανάπτυξης (ΑΔΑ: 78Μ9465ΧΙ8-ΚΡΠ) και έλαβε τον ενάριθμο: **2017ΣΕ01600043**.

Ειδικότερα με την ως άνω υπουργική απόφαση, η οποία αναρτήθηκε στο διαδίκτυο με ΑΔΑ: 78Μ9465ΧΙ8-ΚΡΠ εντάχθηκε το εν λόγω έργο στο Πρόγραμμα Δημοσίων Επενδύσεων (ΠΔΕ) 2017 στη ΣΑΕ 016 του έργου και δόθηκε στην Τράπεζα της Ελλάδας από την υπογραφή της ως άνω Υ.Α., να εκτελεί εντολές κατανομής χρηματοδότησης του Υπουργείου Πολιτισμού, και Αθλητισμού μέχρι του ύψους των πιστώσεων που εγκρίθηκαν *με* την εν λόγω απόφαση του Αναπληρωτή Υπουργού Οικονομίας και Ανάπτυξης για το συγκεκριμένο έργο-αντικείμενο της παρούσας προγραμματικής σύμβασης και δη μέχρι του ποσού των 70.000,00ευρώ.

Η έγκριση χρηματοδότησης-οικονομική συμμετοχή της Γ.Γ.Α. περιορίζεται στο ανωτέρω ποσό για την κάλυψη των εργασιών αναβάθμισης και ανακαίνισης που αφορούν αποκλειστικά στα γήπεδα Τένιςτου Δήμου Αρταίων και όπως αυτά αναφέρονται στο Άρθρο 2 της παρούσης.

Η χρηματοδότηση του έργου θα γίνεται κατόπιν υποβολής στη Γ.Γ.Α. των νόμιμων παραστατικών ,ανάλογα με την πρόοδο υλοποίησης  του έργου , που αφορούν σε εργασίες του Άρθρου 2, με ημερομηνίες μεταγενέστερες από αυτήν της παρούσας σύμβασης και με αναφορά στο παραπάνω ενάριθμο, λαμβανομένων υπόψη και των αναφερόμενων στο άρθρο 3 για τον τρόπο πληρωμής .

**ΑΡΘΡΟ 5ο ΔΙΑΡΚΕΙΑ ΣΥΜΒΑΣΗΣ**

Η παρούσα Προγραμματική Σύμβαση αρχίζει από την υπογραφή της και λήγει με την εξάντληση του εγκεκριμένου ποσού και πάντως το αργότερο μέχρι 31-12-2018. Δύναται να δοθεί παράτασή της ύστερα από συμφωνία και των δύο συμβαλλόμενων μερών.

Το χρονοδιάγραμμα εκτέλεσης της παρούσας Προγραμματικής Σύμβασης αναλύεται στο Παράρτημα Ι και αποτελεί αναπόσπαστο τμήμα της παρούσας.

**ΑΡΘΡΟ 6ο ΚΟΙΝΗ ΕΠΙΤΡΟΠΗ ΠΑΡΑΚΟΛΟΥΘΗΣΗΣ ΤΗΣ ΣΥΜΒΑΣΗΣ**

Τα συμβαλλόμενη μέρη, εκτιμώντας τη σοβαρότητα του αντικειμένου της σύμβασης, συμφωνούν στη συγκρότηση της επιτροπής παρακολούθησης για την εποπτεία της εφαρμογής της παρούσας Προγραμματικής Σύμβασης στα πλαίσια της εφαρμογής της παρ. 2α του Άρθρου 100 του Ν.3852/2010 (ΦΕΚ 87 Α’ /2010).

Η Επιτροπή είναι τριμελής και αποτελείται από α) δύο (2) εκπροσώπους του Υπ.Πο.Α. - ΓΓΑ και β) έναν (1) εκπρόσωπο του Δήμου Αρταίων και δη:

Δύο (2) Εκπροσώπους του Υπ.Πο.Α. - ΓΓΑ με τους αναπληρωτές τους που θα οριστούν με απόφαση του Υφυπουργού Πολιτισμού και Αθλητισμού. Από τους εκπροσώπους του Υπ.Πο.Α. – ΓΓΑ, ένα μέλος θα προέρχεται από τη Διεύθυνση Τεχνικών Υπηρεσιών της Γ.Γ.Α., που θα είναι και Πρόεδρος της Κοινής Επιτροπής Παρακολούθησης της Πρ. Σύμβασης και το άλλο μέλος από τη Διεύθυνση Οικονομικής Υποστήριξης Τομέα Αθλητισμού.

Έναν (1) Εκπρόσωπο του Δήμου Αρταίων με τον αναπληρωτή του, που θα ορίζεται ως Γραμματέας, με σχετική απόφαση του οικείου Δημ. Συμβουλίου.

Το αργότερο εντός 15 ημερών από την έναρξη ισχύος της προγραμματικής αυτής σύμβασης, οι συμβαλλόμενοι φορείς προτείνουν τους εκπροσώπους τους στην Κοινή Επιτροπή Παρακολούθησης.

Αντικείμενο της Κοινής Επιτροπής Παρακολούθησης είναι ο συντονισμός και η παρακολούθηση όλων των ενεργειών που απαιτούνται για την εκτέλεση της παρούσας Προγραμματικής Σύμβασης και ειδικότερα η τήρηση όλων των όρων της Προγραμματικής Σύμβασης, η διαπίστωση της ολοκλήρωσης των εκατέρωθεν υποχρεώσεων της Προγραμματικής Σύμβασης, η εισήγηση προς τα αρμόδια όργανα των συμβαλλομένων μερών κάθε αναγκαίου μέτρου και ενέργειας για την υλοποίηση της παρούσας και η επίλυση κάθε διαφοράς μεταξύ των συμβαλλόμενων μερών που προκύπτει σχετικά με την ερμηνεία των όρων της παρούσας σύμβασης και τον τρόπο εφαρμογής της. Ειδικότερα, στην Επιτροπή θα πρέπει, με ευθύνη του μέλους που εκπροσωπεί το Δήμο Αρταίων να κοινοποιούνται **εγκαίρως** όλες οι αναγκαίες πληροφορίες και όλα τα σχετικά έγγραφα που αφορούν σε σημαντικά στάδια της εξέλιξης της Προγραμματικής Σύμβασης και ιδιαίτερα: 1) στις διαδικασίες διενέργειας του διαγωνισμού, 2) στη σύναψη της σύμβασης με τον ανάδοχο του έργου, 3) στους υποβληθέντες λογαριασμούς πριν την έγκρισή τους, 4) στην οποιασδήποτε μορφής τροποποίηση των όρων της σύμβασης, ώστε να γνωμοδοτεί σχετικά όποτε κρίνεται απαραίτητο.

Η Επιτροπή συγκαλείται με πρόσκληση του Προέδρου. Στην πρόσκληση γράφονται τα θέματα της ημερήσιας διάταξης και ειδοποιούνται τα μέλη έγκαιρα με τον προσφορότερο τρόπο. Στην ημερήσια διάταξη αναγράφονται υποχρεωτικά και εισάγονται προς συζήτηση τα θέματα που ζήτησαν εγγράφως οι εκπρόσωποι έστω και ενός των συμβαλλομένων μερών.

Ο Πρόεδρος μπορεί να αναθέσει σε μέλος της Επιτροπής την ειδικότερη μελέτη και εισήγηση του θέματος της ημερήσιας διάταξης. Μπορεί επίσης να καλεί στις συνεδριάσεις υπάλληλο οιασδήποτε ειδικότητας που θα οριστεί από την Αρμοδία Διεύθυνση για παροχή πληροφοριών ή γνωμών σχετικά με τα συζητούμενα θέματα.

Η Επιτροπή συνεδριάζει στο Δημαρχείο ή στη Γενική Γραμματεία Αθλητισμού, εφόσον συμφωνήσει η πλειοψηφία των μελών της. Τα βιβλία της Επιτροπής τηρούνται και φυλάσσονται στο Δημαρχείο.

Η Επιτροπή βρίσκεται σε απαρτία όταν είναι παρόντα τρία (3) τακτικά ή αναπληρωματικά μέλη της. Οι αποφάσεις της Επιτροπής πρέπει να είναι αιτιολογημένες και λαμβάνονται κατά πλειοψηφία των παρόντων μελών. Το έργο της Επιτροπής παρακολούθησης θα διαρκέσει καθ' όλη τη διάρκεια ισχύος της παρούσας σύμβασης.

Αν οι αποφάσεις της Επιτροπής παραβαίνουν όρους της Προγραμματικής Σύμβασης είτε παραβαίνουν τους κανόνες της επιστήμης και την καλή πίστη, είτε τέλος, δημιουργούν ουσιώδη βλάβη σε κάποιον από τους συμβαλλόμενους φορείς, καθώς και σε θέματα που δεν προβλέπονται και δεν ρυθμίζονται στις προαναφερόμενες συμβάσεις ο κάθε συμβαλλόμενος φορέας στην Προγραμματική σύμβαση διατηρεί το δικαίωμα αμφισβήτησης της απόφασης της Επιτροπής. Οι αποφάσεις της Επιτροπής διατυπώνονται σε πρακτικά και υπογράφονται από όλα τα μέλη και τον Γραμματέα. Οι λοιπές λεπτομέρειες που ενδεχομένως απαιτηθούν για την λειτουργία της Κοινής Επιτροπής θα καθορισθούν με αποφάσεις της.

**ΑΡΘΡΟ 7ο ΡΗΤΡΕΣ**

Η παράβαση οποιουδήποτε από τους όρους αυτής της σύμβασης, που θεωρούνται όλοι ουσιώδεις από οποιοδήποτε από τα συμβαλλόμενα μέρη, παρέχει στο άλλο το δικαίωμα να αξιώσει αποκατάσταση των αντισυμβατικών ενεργειών σε εύλογο χρόνο. Σε περίπτωση αδυναμίας ή αμέλειας προς αποκατάσταση από της πλευράς του ενός μέρους, έχει ο αντισυμβαλλόμενος το δικαίωμα να καταγγείλει τη σύμβαση σύμφωνα με την κείμενη νομοθεσία, αξιώνοντας κάθε θετική ή αποθετική ζημία.

**ΑΡΘΡΟ 8ο ΤΕΛΙΚΕΣ ΔΙΑΤΑΞΕΙΣ**

1. Η μη άσκηση δικαιωμάτων, η παράλειψη υποχρεώσεων από οποιοδήποτε συμβαλλόμενο μέρος ή η ανοχή καταστάσεων αντιθέτων προς την Προγραμματική Σύμβαση ή καθυστέρηση στη λήψη μέτρων που προβλέπει η σύμβαση αυτή, από οποιοδήποτε συμβαλλόμενο μέρος, δεν μπορεί να θεωρηθεί ως παραίτηση των συμβαλλομένων μερών από δικαίωμα ή απαλλαγή από τις υποχρεώσεις τους ή αναγνώριση δικαιωμάτων στα συμβαλλόμενα μέρη που δεν αναγνωρίζονται ρητά από την Προγραμματική Σύμβαση.
2. Η εκτέλεση της σύμβασης αυτής δεν απαιτεί ούτε συνεπάγεται την πρόσληψη

προσωπικού.

**ΑΡΘΡΟ 9ο ΕΠΙΛΥΣΗ ΔΙΑΦΟΡΩΝ**

Κάθε διαφορά μεταξύ των συμβαλλομένων μερών που αφορά στην εκτέλεση και την ερμηνεία των όρων της παρούσας σύμβασης και που δεν θα επιλύεται από την Κοινή επιτροπή παρακολούθησης της παρούσας σύμβασης δύναται να επιλύεται από τα αρμόδια Δικαστήρια Αθηνών αφού όμως εξαντληθούν όλες οι δυνατότητες εξωδικαστικής επίλυσης της διαφοράς από τους συμβαλλόμενους.

**ΑΡΘΡ0 10ο ΑΚΡΟΤΕΛΕΥΤΙΟ**

Η παρούσα Σύμβαση αφού αναγνώσθηκε και βεβαιώθηκε για το περιεχόμενό της, υπογράφεται ως ακολούθως σε τέσσερα (4) αντίτυπα από τα οποία έκαστος εκ των συμβαλλομένων θα λάβει δύο (2).

**ΟΙ ΣΥΜΒΑΛΛΟΜΕΝΟΙ**

|  |  |
| --- | --- |
| **ΓΙΑ ΤΗ ΓΕΝΙΚΗ ΓΡΑΜΜΑΤΕΙΑ**  **ΑΘΛΗΤΙΣΜΟΥ** | **ΓΙΑ ΤΟΝ ΔΗΜΟ ΑΡΤΑΙΩΝ** |
| **Ο ΥΦΥΠΟΥΡΓΟΣ ΠΟΛΙΤΙΣΜΟΥ ΚΑΙ**  **ΑΘΛΗΤΙΣΜΟΥ** | **Ο ΔΗΜΑΡΧΟΣ** |
| **ΓΕΩΡΓΙΟΣ ΒΑΣΙΛΕΙΑΔΗΣ** | **ΧΡΗΣΤΟΣ ΤΣΙΡΟΓΙΑΝΝΗΣ** |

Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθ. 580/2017**

**Ο ΠΡΟΕΔΡΟΣ Δ.Σ.**

**ΑΝΔΡΕΑΣ ΛΩΛΟΣ**

*ΑΚΡΙΒΕΣ ΑΝΤΙΓΡΑΦΟ*

*Άρτα αυθημερόν*

*Ο Υπεύθυνος Γραφείου*

*Θόδωρος Ντέμσιας*