

**ΑΠΟΣΠΑΣΜΑ ΠΡΑΚΤΙΚΟΥ 23/2017**

**Αριθ. Απόφασης:601/2017** **ΑΔΑ: 676ΙΩΨΑ-ΤΧΩ**

**ΘΕΜΑ:** «Αίτημα Πρόσληψης Προσωπικού σε Ανταποδοτικές Υπηρεσίες Καθαριότητας

(σύμφωνα με τις εξαιρετικές προϋποθέσεις της παρ. 2 του άρθρου 24

του Ν.4479/2017»

Στην Άρτα σήμερα την δεκάτη έκτη (16η) του μηνός Οκτωβρίου του έτους 2017 ημέρα Δευτέρα και ώρα 19.00, το Δημοτικό Συμβούλιο του Δήμου Αρταίων συνήλθε σε δημόσια συνεδρίαση στην αίθουσα συνεδριάσεων του Δημοτικού Συμβουλίου στο Δημοτικό κατάστημα, ύστερα από την με αριθμό πρωτ. 39051/12-10-2017 πρόσκληση του προέδρου, η οποία επιδόθηκε και δημοσιεύθηκε νόμιμα, σύμφωνα με τις διατάξεις του άρθρου 67 του  παρ 5 του Ν.3852/2010.

Παρόντος του κ. Δημάρχου Χρήστου Τσιρογιάννη, διαπιστώθηκε από τον Πρόεδρο νόμιμη απαρτία δεδομένου ότι σε σύνολο 33 μελών παρευρέθησαν στη συνεδρίαση 24 Σύμβουλοι, ονομαστικά οι :

**Παρόντες Δημοτικοί Σύμβουλοι**

|  |  |
| --- | --- |
| 1. Λώλος Ανδρέας (Πρόεδρος Δ.Σ.) 2. Μπαλάγκας Γεώργιος 3. Πατήλας Κωνσταντίνος 4. Παπάζογλου Χαράλαμπος 5. Τράμπας Κων/νος 6. Πανέτας Γεώργιος 7. Χαρακλιάς Κωνσταντίνος 8. Κοτσαρίνης Μιχαήλ 9. Ζέρβας Κωνσταντίνος 10. Σιαφάκας Χριστόφορος 11. Λιλής Γεώργιος 12. Λιόντος Νικόλαος 13. Σφήκας Δημήτριος | 1. Γραμματικού-Παπατσίμπα Θεανώ 2. Μιλτιάδους Γεώργιος 3. Κουτρούμπα Άννα-Μαρία 4. Βλάχος Μιχαήλ 5. Ντέμσια Αικατερίνη 6. Παπαλέξης Ιωάννης 7. Κατσαντούλα Αναστασία 8. Βλάρας Γρηγόριος 9. Κιτσαντά Ευαγγελίτσα 10. Ξυλογιάννης Άγγελος 11. Παπαιωάννου Κων/νος |

**Απουσίαζαν**, αν και κλήθηκαν νόμιμα οι δημ. Σύμβουλοι: Νταλάκας Δημήτριος Καραγεώργος Γεώργιος, Στασινός Παύλος, Κοσμάς Ηλίας, Βασιλάκη-Μητρογεώργου Βικτωρία,Παπαμιχαήλ Κωνσταντίνος, Ζυγουβέλης Παναγιώτης, Παπακίτσος Στέφανος και Πετανίτης Δημήτριος*.*

Στη συνεδρίαση παραβρέθηκαν οι Πρόεδροι των Συμβουλίων των Τοπ. Κοινοτήτων Καλαμιάς, Ρόκκα. Οι υπόλοιποι Πρόεδροι των Δημοτικών και Τοπικών Κοινοτήτων δεν παραβρέθηκαν αν και νόμιμα κλήθηκαν

Στη συνεδρίαση παραβρέθηκαν ο Γενικός Γραμματέας του Δήμου κ. Σερβετάς Ηλίας και ο υπάλληλος του Δήμου κ. Θεόδωρος Ντέμσιας για την τήρηση των πρακτικών.

Ομόφωνα το συμβούλιο αποφάσισε για την συζήτηση, έντεκα (11) έκτακτων θεμάτων.

Ο κ. Κοτσαρίνης προσήλθε στη συνεδρίαση κατά την συζήτηση του 11ου έκτακτου θέματος.

Ο κ. Μπαλάγκας αποχώρησε μετά τη συζήτηση του 3ου τακτικού θέματος, η κα Ντέμσια η κα Κατσαντούλα και ο κ. Βλάρας αποχώρησαν πριν τη συζήτηση του 1ου τακτικού θέματος και η κα Κιτσαντά αποχώρησε μετά την συζήτηση του 6ου τακτικού θέματος.

Ο κ. Πρόεδρος κήρυξε την έναρξη της συνεδρίασης και εισηγούμενος το 25ο τακτικό θέμα της ημερήσιας διάταξης «Αίτημα Πρόσληψης Προσωπικού σε Ανταποδοτικές Υπηρεσίες Καθαριότητας (σύμφωνα με τις εξαιρετικές προϋποθέσεις της παρ. 2 του άρθρου 24 του Ν.4479/2017» έδωσε το λόγο στον Γενικό Γραμματέα του Δήμου κ. Σερβετά Ηλία ο οποίος παίρνοντας το λόγο είπε:

Σας ενημερώνουμε ότι, σύμφωνα με την παρ.1 του άρθρου 24 του Ν.4479/2017 (ΦΕΚ 94/29.06.2017 τεύχος A'):

«1. Μέχρι την 31η Ιουλίου 2017, οι Ο.Τ.Α. α' βαθμού και τα νομικά πρόσωπα αυτών δύνανται να υποβάλλουν προς έγκριση στην οικεία Αποκεντρωμένη Διοίκηση αποφάσεις τροποποίησης των Οργανισμών Εσωτερικής Υπηρεσίας τους, που καταρτίζονται και ψηφίζονται σύμφωνα με τη διαδικασία του άρθρου 10 του ν. 3584/2007 (Α' 143), «Κώδικας Κατάστασης Δημοτικών και Κοινοτικών Υπαλλήλων (ΚΚΔΚΥ)», ύστερα από εκτίμηση, από τα αρμόδια όργανά τους, των οργανικών αναγκών τους, σε κάθε είδους ανταποδοτικές υπηρεσίες σχετικές με την καθαριότητα. Ειδικά, για τη σύσταση νέων οργανικών θέσεων στις υπηρεσίες αυτές, η απόφαση του προηγούμενου εδαφίου λαμβάνεται ύστερα από βεβαίωση της οικονομικής επιτροπής ότι η ετήσια δαπάνη του βασικού μισθού του καταληκτικού κλιμακίου των προτεινόμενων θέσεων καλύπτεται από τις εγγεγραμμένες στον προϋπολογισμό πιστώσεις που αφορούν ανταποδοτικές υπηρεσίες, κατά παρέκκλιση της παραγράφου 3 του ίδιου άρθρου. Ο Συντονιστής της οικείας Αποκεντρωμένης Διοίκησης, εγκρίνει, σύμφωνα με την παράγραφο 2 του ίδιου άρθρου, τις αποφάσεις περί τροποποίησης των Οργανισμών Εσωτερικής Υπηρεσίας των προηγούμενων εδαφίων, εντός μηνός από την υποβολή τους. Εντός δέκα (10) ημερών από την έγκριση του προηγούμενου εδαφίου οι ενδιαφερόμενοι Ο.Τ.Α. ή νομικά πρόσωπα αυτών υποβάλλουν αίτημα για την πρόσληψη τακτικού προσωπικού, προς κάλυψη των νέων οργανικών θέσεων. Ως προς το σύνολο των προσλήψεων τακτικού προσωπικού που πραγματοποιούνται με την ειδική διαδικασία της παραγράφου αυτής, η εμπειρία στο αντικείμενο της θέσης, η οποία προβλέπεται στην περίπτωση Β' της παρ. 2 του άρθρου 18 του ν. 2190/1994 (Α' 28), εφόσον έχει διανυθεί σε αντίστοιχες θέσεις σε ανταποδοτικές υπηρεσίες καθαριότητας Ο.Τ.Α. ή νομικών προσώπων αυτών, βαθμολογείται με δεκαεπτά (17) μονάδες ανά μήνα και για συνολική εμπειρία μέχρι είκοσι τέσσερις (24) μήνες. Για τις προσλήψεις που διενεργούνται με τη διαδικασία της παρούσας παραγράφου δεν εφαρμόζονται τα ανώτατα ανά ειδικότητα, όρια ηλικίας διορισμού που προβλέπονται στην υπουργική απόφαση ΔΙΠΠ/ Φ.ΗΛ/6170/3.5.2004 (Β'645), όπως ισχύει. Μετά την ολοκλήρωση των προσλήψεων της παρούσας παραγράφου, οι Ο.Τ.Α. α' βαθμού και τα νομικά πρόσωπα αυτών παρέχουν τις κάθε είδους ανταποδοτικές υπηρεσίες σχετικές με την καθαριότητα με ίδια μέσα.»

Στην εγκύκλιο ΥΠ.ΕΣ. εγκ.19/οικ.22159/30.06.2017 επισημαίνεται ότι οι ΟΤΑ υποβάλλουν, εντός δέκα (10) ηµερών από τη δηµοσίευση της απόφασης του Συντονιστή Αποκεντρωμένης Διοίκησης περί έγκρισης της τροποποίησης του ΟΕΥ, στην Εφηµερίδα της Κυβερνήσεως, το αίτηµα προγραµµατισµού στο Υπουργείο Εσωτερικών για την έγκριση των νέων θέσεων, σύµφωνα µε τη διαδικασία της Α.Π. 40703/16.12.2016 εγκυκλίου, περί προγραµµατισµού προσλήψεων τακτικού προσωπικού ανταποδοτικών υπηρεσιών ΟΤΑ και νπιδ αυτών (Α∆Α: 62ΑΛ465ΦΘΕ- Φ21), προκειµένου να προωθηθούν τα σχετικά αιτήµατα για έγκριση της ΠΥΣ 33/2006,  όπως ισχύει.

Ο νέος ΟΕΥ του Δήμου μας εγκρίθηκε με την υπ’ αριθμ. 142152/26-9-2017 (ΦΕΚ 3464/τΒ΄/2017) απόφαση του Συντονιστή της Αποκεντρωμένης Διοίκησης Ηπείρου-Δυτικής Μακεδονίας και προβλέπει τις παρακάτω κενές οργανικές θέσεις στις ανταποδοτικές υπηρεσίες καθαριότητας:

|  |  |
| --- | --- |
| ΚΛΑΔΟΣ ΔΕ | ΚΕΝΕΣ |
| ΔΕ Χειριστών Μηχανημάτων Έργου | 3 |
| ΔΕ Οδηγών  αυτοκινήτου (απορριμματοφόρου) | 6 |
| ΔΕ Εποπτών Καθαριότητας | 2 |
| ΔΕ Μηχανικών Αυτοκινήτων | 1 |
| **ΣΥΝΟΛΟ ΘΕΣΕΩΝ ΔΕ** | **12** |

|  |  |
| --- | --- |
| ΚΛΑΔΟΣ ΥΕ | ΚΕΝΕΣ |
| ΥΕ Εργατών Καθαριότητας | 16 |
| ΥΕ16 Προσωπικό Καθαριότητας | 1 |
| ΥΕ2 Επιστάτης Καθαριότητας | 1 |
| ΥΕ Εργατών Καθαριότητας (ΙΔΑΧ) | 1 |
| **ΣΎΝΟΛΟ ΘΕΣΕΩΝ ΥΕ** | **19** |

Επιπροσθέτως, εξακολουθούν να ισχύουν οι διατάξεις του άρθρου ένατου παρ.20α του ν.4057/2012, σύμφωνα με τις οποίες για την κίνηση διαδικασιών πρόσληψης τακτικού (μόνιμου και ΙΔΑΧ) προσωπικού όλων των κατηγοριών και εκπαιδευτικών βαθμίδων απαιτείται η προηγούμενη έγκριση της Επιτροπής της ΠΥΣ 33/2006 όπως ισχύει.

Στο πλαίσιο αυτό, προκειμένου να στελεχωθούν με τακτικό προσωπικό νευραλγικές υπηρεσίες της Αυτοδιοίκησης με άμεσο αντίκτυπο στη δημόσια υγεία, καλούνται οι ΟΤΑ να στείλουν τα αιτήματά τους για τον προγραμματισμό των προσλήψεων προσωπικού ανταποδοτικών υπηρεσιών, προκειμένου να προωθηθούν τα σχετικά αιτήματα για έγκριση της ΠΥΣ 33/2006.

Για την έγκριση των νέων θέσεων θα ακολουθηθεί η διαδικασία όπως περιγράφεται στην εγκ.25/40703/16.12.2016 του ΥΠ.ΕΣ.. Προκειμένου για προσλήψεις προσωπικού ανταποδοτικού χαρακτήρα ΔΕ και ΥΕ, όπως επισημαίνεται στην ανωτέρω εγκύκλιο, τα αιτήματα θα πρέπει να αναφέρονται σε τακτικό προσωπικό (Δημ. Δικαίου) ανταποδοτικού χαρακτήρα των κατηγοριών ΔΕ και ΥΕ, να είναι ιεραρχημένα ως προς το βαθμό αναγκαιότητάς τους (να τεθεί σειρά προτεραιότητας) και δεν πρέπει να περιλαμβάνουν θέσεις για την κάλυψη των οποίων έχει ήδη εκδοθεί προκήρυξη ΑΣΕΠ.

Στον Δήμο μας, αυτή τη στιγμή, υπηρετούν, με σύμβαση ορισμένου χρόνου, μέχρι την κατάρτιση των προσωρινών πινάκων διοριστέων στον επικείμενο διαγωνισμό του ΑΣΕΠ για την πρόσληψη μόνιμου προσωπικού σε ανταποδοτικές υπηρεσίες καθαριότητας (και σε κάθε περίπτωση όχι πέραν της 31.3.2018), δεκαεννέα (19) υπάλληλοι των παρακάτω ειδικοτήτων:

|  |  |
| --- | --- |
| ΚΛΑΔΟΣ ΔΕ | Υπηρετούν προσωπικό με σύμβαση ΙΔΟΧ |
| ΔΕ Χειριστών Μηχανημάτων Έργου | 2 |
| ΔΕ Οδηγών  αυτοκινήτου (απορριμματοφόρου) | 2 |
| ΔΕ Μηχανικών Αυτοκινήτων | 1 |
| **ΣΥΝΟΛΟ ΘΕΣΕΩΝ ΔΕ** | **5** |
| ΚΛΑΔΟΣ ΥΕ | Υπηρετούν προσωπικό με σύμβαση ΙΔΟΧ |
| ΥΕ Εργατών Καθαριότητας | 14 |
| **ΣΎΝΟΛΟ ΘΕΣΕΩΝ ΥΕ** | **14** |

Λαμβάνοντας υπόψη ότι θέσεις αυτές καλύπτουν άκρως απαραίτητες ανάγκες σε προσωπικό, παρακαλούμε το Δημοτικό Συμβούλιο όπως αποφασίσει την έγκρισή τους, όπως αυτές αποτυπώνονται στον παραπάνω πίνακα, τον οποίο στη συνέχεια, θα πρέπει να αναρτήσουν οι υπηρεσίες του Δήμου στον σχετικό ιστότοπο του ΥΠ.ΕΣ. και ακολούθως να διαβιβάσουν στην οικεία Αποκεντρωμένη Διοίκηση μαζί με τα λοιπά απαιτούμενα δικαιολογητικά, προκειμένου να υποβληθεί το αίτημα για τον προγραμματισμό προσλήψεων τακτικού προσωπικού ανταποδοτικού χαρακτήρα.

Στη συνέχεια ο Πρόεδρος έδωσε το λόγο στους κ.κ. Δημοτικούς Συμβούλους οι οποίοι τοποθετήθηκαν σχετικά με το θέμα. Οι απόψεις αυτών και οι όποιες τυχόν αντιρρήσεις των, κατεγράφησαν αναλυτικά στα απομαγνητοφωνημένα πρακτικά. Ακολούθως ο Πρόεδρος κάλεσε το Δημοτικό Συμβούλιο να αποφασίσει σχετικά.

**ΤΟ ΔΗΜΟΤΙΚΟ ΣΥΜΒΟΥΛΙΟ**

αφού έλαβε υπόψη του:

* την παρ.1 του άρθρου 24 του Ν.4479/2017 (ΦΕΚ 94/29.06.2017 τεύχος A')
* την εγκύκλιο ΥΠ.ΕΣ. εγκ.19/οικ.22159/30.06.2017
* τις διατάξεις της παρ.20α του Ένατου άρθρου του ν.4057/2012, όπως αντικαταστάθηκε με το άρθρο 41 παρ. 1α του Ν. 4325/2015
* Την υπ’ αριθ. 33/06 Π.Υ.Σ. όπως ισχύει
* τις διατάξεις του Π.Δ. 50/2001, όπως τροποποιήθηκε και ισχύει
* την εγκ.25/40703/16.12.2016 ΥΠ.ΕΣ.
* την υπ’ αριθ. 423/2017 απόφαση του Δημοτικού Συμβουλίου περί έγκρισης του νέου ΟΕΥ του Δήμου και σύστασης νέων θέσεων
* την υπ’ αριθ. 142152/26-9-2017 απόφαση του Συντονιστή Αποκεντρωμένης Διοίκησης Ηπείρου – Δυτικής Μακεδονίας με την οποία εγκρίθηκε η απόφαση του Δημοτικού Συμβουλίου για την τροποποίηση του ΟΕΥ.
* τον νέο Οργανισμό Εσωτερικής Υπηρεσίας του Δήμου (ΦΕΚ 3464/τΒ΄/2017)

**Α Π Ο Φ Α Σ Ι Ζ Ε Ι Ο Μ Ο Φ Ω Ν Α**

**Α.** Εγκρίνει τον προγραμματισμό των προσλήψεων για την πρόσληψη τακτικού προσωπικού ανταποδοτικού χαρακτήρα, κατά ιεραρχία, αριθμό ατόμων, κατηγορία και κλάδο ως εξής:

1.-**Δεκατεσσάρων (14)** **ΥΕ Εργατών Καθαριότητας** για τη στελέχωση της Υπηρεσίας Καθαριότητας του Δήμου, σύμφωνα με τα προσόντα που καθορίζονται στο ΠΔ 50/2001 για την ειδικότητα αυτή.

2.- **Δύο (2) ΔΕ Οδηγών (Απορριμματοφόρου)** για τη στελέχωση της Υπηρεσίας Καθαριότητας του Δήμου, σύμφωνα με τα προσόντα που καθορίζονται στο ΠΔ 50/2001 για την ειδικότητα αυτή.

3.-**Δύο (2) ΔΕ Χειριστών Μηχανημάτων Έργου** για τη στελέχωση της Υπηρεσίας Καθαριότητας του Δήμου, σύμφωνα με τα προσόντα που καθορίζονται στο ΠΔ 50/2001 για την ειδικότητα αυτή.

4.- **Ενός (1) ΔΕ Μηχανικών Αυτοκινήτων** για τη στελέχωση της Υπηρεσίας Καθαριότητας του Δήμου, σύμφωνα με τα προσόντα που καθορίζονται στο ΠΔ 50/2001 για την ειδικότητα αυτή.

**Β.** Ο σχετικός πίνακας να υποβληθεί στο Υπουργείο Εσωτερικών.

**Γ.** Η παρούσα να κοινοποιηθεί στην Αποκεντρωμένη Διοίκηση μαζί με τα λοιπά στοιχεία του φακέλου προκειμένου να δρομολογηθούν οι διαδικασίες για την έγκριση των αιτούμενων προσλήψεων.

Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθ. 601/2017**

**Ο ΠΡΟΕΔΡΟΣ Δ.Σ.**

**ΑΝΔΡΕΑΣ ΛΩΛΟΣ**

*ΑΚΡΙΒΕΣ ΑΝΤΙΓΡΑΦΟ*

*Άρτα αυθημερόν*

*Ο Υπεύθυνος Γραφείου*

*Θόδωρος Ντέμσιας*