

**ΑΠΟΣΠΑΣΜΑ ΠΡΑΚΤΙΚΟΥ 23/2017**

**Αριθ. Απόφασης:579/2017** **ΑΔΑ: 739ΚΩΨΑ-Κ7Γ**

**ΘΕΜΑ:** «Λήψη απόφασης για μείωση της τιμής των διοδίων της Ιονίας οδού, της Εγνατίας

Οδού, της Ολυμπίας Οδού και της γέφυρας Ρίου Αντιρρίου»

Στην Άρτα σήμερα την δεκάτη έκτη (16η) του μηνός Οκτωβρίου του έτους 2017 ημέρα Δευτέρα και ώρα 19.00, το Δημοτικό Συμβούλιο του Δήμου Αρταίων συνήλθε σε δημόσια συνεδρίαση στην αίθουσα συνεδριάσεων του Δημοτικού Συμβουλίου στο Δημοτικό κατάστημα, ύστερα από την με αριθμό πρωτ. 39051/12-10-2017 πρόσκληση του προέδρου, η οποία επιδόθηκε και δημοσιεύθηκε νόμιμα, σύμφωνα με τις διατάξεις του άρθρου 67 του  παρ 5 του Ν.3852/2010.

Παρόντος του κ. Δημάρχου Χρήστου Τσιρογιάννη, διαπιστώθηκε από τον Πρόεδρο νόμιμη απαρτία δεδομένου ότι σε σύνολο 33 μελών παρευρέθησαν στη συνεδρίαση 24 Σύμβουλοι, ονομαστικά οι :

**Παρόντες Δημοτικοί Σύμβουλοι**

|  |  |
| --- | --- |
| 1. Λώλος Ανδρέας (Πρόεδρος Δ.Σ.) 2. Μπαλάγκας Γεώργιος 3. Πατήλας Κωνσταντίνος 4. Παπάζογλου Χαράλαμπος 5. Τράμπας Κων/νος 6. Πανέτας Γεώργιος 7. Χαρακλιάς Κωνσταντίνος 8. Κοτσαρίνης Μιχαήλ 9. Ζέρβας Κωνσταντίνος 10. Σιαφάκας Χριστόφορος 11. Λιλής Γεώργιος 12. Λιόντος Νικόλαος 13. Σφήκας Δημήτριος | 1. Γραμματικού-Παπατσίμπα Θεανώ 2. Μιλτιάδους Γεώργιος 3. Κουτρούμπα Άννα-Μαρία 4. Βλάχος Μιχαήλ 5. Ντέμσια Αικατερίνη 6. Παπαλέξης Ιωάννης 7. Κατσαντούλα Αναστασία 8. Βλάρας Γρηγόριος 9. Κιτσαντά Ευαγγελίτσα 10. Ξυλογιάννης Άγγελος 11. Παπαιωάννου Κων/νος |

**Απουσίαζαν**, αν και κλήθηκαν νόμιμα οι δημ. Σύμβουλοι: Νταλάκας Δημήτριος Καραγεώργος Γεώργιος, Στασινός Παύλος, Κοσμάς Ηλίας, Βασιλάκη-Μητρογεώργου Βικτωρία,Παπαμιχαήλ Κωνσταντίνος, Ζυγουβέλης Παναγιώτης, Παπακίτσος Στέφανος και Πετανίτης Δημήτριος*.*

Στη συνεδρίαση παραβρέθηκαν οι Πρόεδροι των Συμβουλίων των Τοπ. Κοινοτήτων Καλαμιάς, Ρόκκα. Οι υπόλοιποι Πρόεδροι των Δημοτικών και Τοπικών Κοινοτήτων δεν παραβρέθηκαν αν και νόμιμα κλήθηκαν

Στη συνεδρίαση παραβρέθηκαν ο Γενικός Γραμματέας του Δήμου κ. Σερβετάς Ηλίας και ο υπάλληλος του Δήμου κ. Θεόδωρος Ντέμσιας για την τήρηση των πρακτικών.

Ομόφωνα το συμβούλιο αποφάσισε για την συζήτηση, έντεκα (11) έκτακτων θεμάτων.

Ο κ. Κοτσαρίνης προσήλθε στη συνεδρίαση κατά την συζήτηση του 11ου έκτακτου θέματος.

Ο κ. Μπαλάγκας αποχώρησε μετά τη συζήτηση του 3ου τακτικού θέματος, η κα Ντέμσια η κα Κατσαντούλα και ο κ. Βλάρας αποχώρησαν πριν τη συζήτηση του 1ου τακτικού θέματος και η κα Κιτσαντά αποχώρησε μετά την συζήτηση του 6ου τακτικού θέματος.

Ο κ. Πρόεδρος κήρυξε την έναρξη της συνεδρίασης και εισηγούμενος το 3ο τακτικό θέμα της ημερήσιας διάταξης «Λήψη απόφασης για μείωση της τιμής των διοδίων της Ιονίας οδού, της Εγνατίας Οδού, της Ολυμπίας Οδού και της γέφυρας Ρίου Αντιρρίου» έδωσε το λόγο στον κ. Δήμαρχο ο οποίος έθεσε υπόψη του Συμβουλίου τα εξής:

Στις 31 Αυγούστου ολοκληρώθηκε και τυπικά η κατασκευαστική περίοδος για όλους τους παραχωρημένους σε ιδιώτες αυτοκινητόδρομους. Εντός του Σεπτεμβρίου τέθηκαν σε λειτουργία οι υπολειπόμενοι μετωπικοί σταθμοί διοδίων στους παραχωρημένους αυτοκινητόδρομους μεταξύ των οποίων και ο πλευρικός σταθμός διοδίων που βρίσκεται στην Άρτα. Το γεγονός αυτό από μόνο του καθιστά τη χρήση του αυτοκινητόδρομου ασύμφορη για τους διερχόμενους οδηγούς αλλά και για τους επισκέπτες που θέλουν να επισκεφθούν την πόλη της Άρτας. Με αυτόν τον τρόπο χάνει έσοδα η τοπική οικονομία και η περιοχή μας δεν μπορεί να αξιοποιήσει τις πραγματικές ευκαιρίες που προσφέρει η Ιόνια Οδός.

Για παράδειγμα ένα Ι.Χ.Ε. επιβατικό με κατεύθυνση:

* Από **Άρτα προς Ιωάννινα** καταβάλλει το ποσό των **3,80€** (Άρτα πλευρικά 0,75€ , Τέροβο 3,05€) ποσό μετ΄επιστροφής **7,60€.**
* Από **Άρτα προς Θεσσαλονίκη** καταβάλλει το ποσό των **9,80€** (Άρτα πλευρικά 0,75 €, Τέροβο 3,05€ , Μαλακάσι 2,40€, Πολύμυλος 2,40€ , Μάλγαρα 1,20 €) ποσό μετ΄επιστροφής **19,60€.**
* Από **Άρτα προς Αθήνα** καταβάλλει το ποσό των **34,10€** (Μενίδι 2,95 €, Αγγελόκαστρο 3,50 €, Κλόκοβα 2,95€, Γέφυρα Ρίο-Αντίρριο 13,30€, Ρίο 2,10€, Ελαιώνας 3,20€, Κιάτο 2,10€ , Ισθμός Κορίνθου 1,80€ , Ελευσίνα 2,10€) ποσό μετ΄επιστροφής **68,20 €.**
* Από **Άρτα προς Πάτρα** καταβάλλει το ποσό των **22,70€ Χ 2 (**Μενίδι 2,95 €, Αγγελόκαστρο 3,50 €, Κλόκοβα 2,95€, Γέφυρα Ρίο-Αντίρριο 13,30€) ποσό μετ΄επιστροφής **45,40€.**

Ως αντιλαμβάνεσθε η οικονομία της Άρτας και της ευρύτερης περιοχής βάλλεται από την επιβολή διοδίων καθότι έχει επηρεαστεί η καθημερινή ροή των επαγγελματιών και κατοίκων που χρησιμοποιούν το οδικό δίκτυο. Η επιβολή των πολλαπλών διοδίων προκαλεί ανεπανόρθωτη οικονομική βλάβη , ενώ το υπέρογκο ποσό που καλείται ο οδηγός να πληρώσει προσβάλλει τον πυρήνα του δικαιώματος στην ελευθερία κίνησης και εγκατάστασης των πολιτών, όπως αυτό κατοχυρώνεται τόσο από το Σύνταγμα, όσο και από την ευρωπαϊκή νομοθεσία και νομολογία (δικαστικές αποφάσεις) επιβάλλοντας έτσι δυσανάλογο μεγάλο περιορισμό , αλλά και μη θεμιτό.

Ο Δήμος Αρταίων διαφωνεί με την επιβολή των συγκεκριμένων διοδίων και γι’ αυτό έχουμε αναλάβει πρωτοβουλία να έχουμε μια **συνάντηση με τους Δημάρχους των περιοχών** **από τις οποίες περνά η Ιόνια Οδός**, προκειμένου να συζητήσουμε το εν λόγω «καυτό» θέμα και να αποφασίσουμε μια κοινή στάση.

Πρότασή μας, λοιπόν, επειδή θεωρούμε αυθαίρετη και εξωπραγματική την τιμή των διοδίων είναι:

1. Η **μείωση των τιμών** στα Διόδια τόσο της Εγνατίας Οδού, όσο και της Ολύμπιας Οδού, αλλά και της Γέφυρας Ρίου-Αντιρρίου, καθώς οι συγκεκριμένοι οδικοί άξονες συνδέονται άμεσα με την Ιόνια Οδό και χρησιμοποιούνται από τους οδηγούς για τη μετάβασή τους από και προς την Άρτα.
2. **Την** **άμεση αναθεώρηση της οικονομοτεχνικής μελέτης λειτουργίας των διοδίων**, **ώστε να ισχύσει η αναλογική χρέωση**.
3. **Την** **εξαίρεση** **από την υποχρέωση καταβολής οι μόνιμοι κάτοικοι και οι επαγγελματίες που δραστηριοποιούνται κατά μήκος και κοντά στην Ιόνια Οδό** .
4. **Την** **παράσταση ενώπιον του Συμβουλίου της Επικρατείας αλλά και η παρέμβαση στις ήδη ανοιχθείσες δίκες,** διεκδικώντας την μερική αναστολή και ακύρωση της από 29 Μαΐου 2017 απόφασης των υπουργών Οικονομικών και Μεταφορών για την σύσταση νέων σταθμών διοδίων.

**Εξουσιοδοτείται** για κάθε περαιτέρω ενέργεια ο Δήμαρχος Αρταίων κ. Χρήστος Κ. Τσιρογιάννης.

Στη συνέχεια ο Πρόεδρος έδωσε το λόγο στους κ.κ. Δημοτικούς Συμβούλους οι οποίοι τοποθετήθηκαν σχετικά με το θέμα. Οι απόψεις αυτών και οι όποιες τυχόν αντιρρήσεις των, κατεγράφησαν αναλυτικά στα απομαγνητοφωνημένα πρακτικά. Ακολούθως ο Πρόεδρος κάλεσε το Δημοτικό Συμβούλιο να αποφασίσει σχετικά.

**ΤΟ ΔΗΜΟΤΙΚΟ ΣΥΜΒΟΥΛΙΟ**

Αφού έλαβε υπόψη τις διατάξεις του Ν.3463/06 και του Ν.3852/10 και την εισήγηση

**ΑΠΟΦΑΣΙΖΕΙ  ΟΜΟΦΩΝΑ**

Α.- Διαφωνεί με την επιβολή των διοδίων της Ιόνιας Οδού, της Εγνατίας Οδού, όσο και της Ολύμπιας Οδού, αλλά και της Γέφυρας Ρίου-Αντιρρίου, θεωρώντας αυθαίρετη και εξωπραγματική την τιμή τους και προτείνει:

1. Η **μείωση των τιμών** στα Διόδια τόσο της Εγνατίας Οδού, όσο και της Ολύμπιας Οδού, αλλά και της Γέφυρας Ρίου-Αντιρρίου, καθώς οι συγκεκριμένοι οδικοί άξονες συνδέονται άμεσα με την Ιόνια Οδό και χρησιμοποιούνται από τους οδηγούς για τη μετάβασή τους από και προς την Άρτα.
2. Η **άμεση αναθεώρηση της οικονομοτεχνικής μελέτης λειτουργίας των διοδίων**, **ώστε να ισχύσει η αναλογική χρέωση**.
3. **Η εξαίρεση** **από την υποχρέωση καταβολής οι μόνιμοι κάτοικοι και οι επαγγελματίες που δραστηριοποιούνται κατά μήκος και κοντά στην Ιόνια Οδό** .
4. **Η παράσταση ενώπιον του Συμβουλίου της Επικρατείας αλλά και η παρέμβαση στις ήδη ανοιχθείσες δίκες,** διεκδικώντας την μερική αναστολή και ακύρωση της από 29 Μαΐου 2017 απόφασης των υπουργών Οικονομικών και Μεταφορών για την σύσταση νέων σταθμών διοδίων.
5. **Εξουσιοδοτείται** για κάθε περαιτέρω ενέργεια ο Δήμαρχος Αρταίων κ. Χρήστος Κ. Τσιρογιάννης.

Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθ. 579/2017**

**Ο ΠΡΟΕΔΡΟΣ Δ.Σ.**

**ΑΝΔΡΕΑΣ ΛΩΛΟΣ**

*ΑΚΡΙΒΕΣ ΑΝΤΙΓΡΑΦΟ*

*Άρτα αυθημερόν*

*Ο Υπεύθυνος Γραφείου*

*Θόδωρος Ντέμσιας*